पूर्व एबीईओ ने किया 4.96 लाख का गबन
बागबाहरा विकासखंड में पूर्व असिस्टेंट बीईओ विश्राम बघेल ने छात्रवृत्ति प्रभारी रहते हुए पांच साल पहले फर्जी दस्तावेज तैयार कर नौ लाख रुपए की छात्रवृत्ति निकाली और सिर्फ चार लाख ही छात्रों को दिए। विभागीय जांच में कार्रवाई के बजाय उन्हें दूसरे स्कूल में प्राचार्य बनाकर भेज दिया गया।
मामले में परिवाद दायर हुई, जिस पर कोर्ट ने आरोपी पूर्व असिस्टेंट बीईओ के खिलाफ धोखाधड़ी का मामला दर्ज करने का आदेश दिया है। बागबाहरा में पूर्व असिस्टेंट बीईओ विश्राम बघेल अजा-जजा, अन्य पिछड़ा वर्ग और अस्वच्छ धंधा करने वाले बच्चों के छात्रवृत्ति प्रभारी भी थे। इस दौरान उन्होंने 2012-13 से 2014-15 के बीच फर्जी दस्तावेजों से 8 लाख 96 हजार रुपए की छात्रवृत्ति निकाली। इसमें से सिर्फ चार लाख रुपए ही छात्रों तक पहुंचे। गबन की बात सामने आई, तो कलेक्टर से शिकायत हुई। कलेक्टर ने डीईओ को जांच कराने कहा। वरिष्ठ लेखा परीक्षक आरके साहू व सिरपुर हायर सेकंडरी स्कूल के प्राचार्य आरसी अग्रवाल ने जांच की। जांच प्रतिवेदन में शिकायत सही पाई गई। दोषी एबीईओ बघेल को पहले निलंबित किया गया, फिर बसना ब्लॉक में प्राचार्य बनाकर भेज दिया गया। मामले में बागबाहरा पुलिस के एफआईआर दर्ज नहीं किए जाने पर फिरोज खान ने कोर्ट में परिवाद पेश किया। मामले में प्रथम श्रेणी न्यायिक दंडाधिकारी श्रीनिवास तिवारी ने दोषी पाते हुए धारा 409, 420 के तहत जुर्म दर्ज करने का आदेश बागबाहरा पुलिस को दिया है।
hin_Deva hin_Deva hin_Deva